૧૯૪૩ના ઉનાળામાં લેવાર્તોવ અને તેની પત્ની એમેલિયા ફેક્ટરીની પેટાછાવણીમાં પહોંચ્યા, ત્યારે સૌથી પહેલાં તો એમણે ધર્મ પ્રત્યે શિન્ડલરની વિનોદવૃત્તિનો સામનો તેમણે કરવો પડ્યો હતો. શુક્રવારની સાંજે, ‘ડેફ’ના હથિયાર વિભાગમાં લેવાર્તોવ લેથ પર કામ કરી રહ્યા હતા ત્યાં જઈને શિન્ડલરે તેમને મજાક કરતો હોય તેમ કહ્યું, “રેબી, તમે અહીંયાં શું કરો છો? તમે અત્યારે સબ્બાતની પ્રાર્થનાની તૈયારી કરતા હોવા જોઈએ!” પરંતુ ઓસ્કરે જ્યારે ધાર્મિક પ્રસંગની ઉજવણી કરવા માટે રેબીના હાથમાં શરાબની બોટલ મૂકી, ત્યારે લેવાર્તોવને સમજાયું, કે ઓસ્કર તેમની ઠેકડી નહોતો ઉડાવતો! શુક્રવારે સૂર્યાસ્ત પહેલાં જ રેબીને તેમના કામ પરથી મુક્ત કરી દેવામાં આવતા હતા. કામ પરથી નીકળીને રેબી સીધા જ ‘ડેફ’ની તારની વાડ પાછળ આવેલા પોતાના બેરેકમાં જતા રહેતા. બેરેકની અંદર દોરી પર સૂકાતાં કપડાંથી ઘેરાયેલી છત જેટલા ઊંચા બંક બેડની બાજુમાં જમીન પર શરાબની એક પ્યાલી સાથે બેસીને રેબી કિદ્દુશની પ્રાર્થના કરવા બેસી જતા. જો કે ત્યાં પણ તેમના ઉપર એસએસના એકાદ બૂરજનો પડછાયો તો પડતો જ હતો!